**J E G Y Z Ő K Ö N Y V**

**Készült:** Balatonakali község Önkormányzata Képviselőtestületének 2021. június 30-án (szerdán) 1312 órai kezdettel megtartott nyilvános üléséről.

**Helyszín:** Tihanyi Közös Önkormányzati Hivatal Balatonakali Kirendeltsége, Balatonakali, Kossuth L. u. 45.

**Jelen vannak:** Tóth László alpolgármester

Horváth Anett képviselő

Dr. Palásthy Julianna képviselő

**Meghívottak:** Dr. Szabó Sándor kirendeltség vezető

Dr. Németh Péter László aljegyző

Sárándiné Németh Hajnalka mb. vezető óvónő

Szegvári Tibor konyha üzemeltető

Szentesiné Gergely Mária védőnő

Tilesch Attila AKALI TV

**Tóth László** alpolgármester: Tisztelettel köszönti a Képviselőtestületi tagokat és az ülésen megjelenteket. Koncz Imre polgármester szabadságát tölti, Czaun Zsolt képviselő munkahelyi elfoglaltsága miatt kimentését kérte a mai ülésről. Megállapítja, hogy jelen van 3 fő képviselő, a Képviselőtestület határozatképes, az ülést megnyitja. Horváth Anett képviselőt jegyzőkönyv hitelesítőnek javasolja.

*Balatonakali község Önkormányzat Képviselőtestülete 3 igen szavazattal meghozza az alábbi határozatot:*

**87/2021. (VI. 30.) határozat**

Balatonakali község Önkormányzatának Képviselőtestülete a 2021. június 30-i nyilvános ülésének jegyzőkönyv hitelesítőjéül Horváth Anett képviselőt választja meg.

Határidő azonnal

Felelős: polgármester

**Tóth László** alpolgármester: Ismerteti a napirendi pontokat.

*Balatonakali község Önkormányzat Képviselőtestülete a nyilvános ülés napirendi pontjait 3 igen szavazattal elfogadja.*

**N A P I R E N D:**

1.) Az óvoda működéséről beszámoló

Előadó: alpolgármester

2.) Intézményvezetői pályázat (óvoda) elbírálása

Előadó: alpolgármester

3.) Az óvoda konyha működésének értékelése, beszámoló

Előadó: alpolgármester

4.) A háziorvos, a védőnő és a fogorvos beszámolója

Előadó: alpolgármester

5.) A „Balatonakaliért” Közalapítvány tevékenységéről és az AKALI TV működéséről beszámoló

Előadó: alpolgármester

6.) A Balatonakali Sportegyesület és a ”Body” szakosztály beszámolója

Előadó: alpolgármester

7.) Járványhelyzet alatt tett polgármesteri intézkedésekről beszámoló

Előadó: alpolgármester

8.) Pénzügyi döntés (polgármester jutalmazása)

Előadó: alpolgármester

9.) Állami terület igénylése

Előadó: alpolgármester

10.) Aranymandula Kft. ajánlata

Előadó: alpolgármester

11.) Játszóház szolgáltatási szerződés módosítása

Előadó: alpolgármester

12.) Építési telek pályázat

Előadó: alpolgármester

13.) Főépítészi asszisztens megbízási szerződésének módosítása

Előadó: alpolgármester

**1.) Az óvoda működéséről beszámoló**

Előadó: alpolgármester

**Tóth László** alpolgármester: A vezető óvónő ismét egy részletes beszámolót adott a képviselőtestület elé. A bevezetőben a COVID okozta helyzetről, és az emiatti nyári munkavégzésről számol be. Köszönetet mond a munkatársaknak, hogy a nyári időszakban is helyt álltak, és gondoskodtak a COVID miatt kevés szabadsággal bíró szülők gyermekeiről. Megemlíti, hogy az óvodát át kellett költöztetni a Művelődési Házba. November 23-tól júniusig ott töltötték az idejüket, mert közben a felújítási munkálatok zajlottak. A beszámoló további részében a személyi feltételekről, a gyermekek számáról és a kormány által előírt feladatkörökről számol be. A képviselők láthatták a beszámolót, kiegészítésre nem szorul.

**SárándinéNémethHajnal** mb. vezető óvónő: Három éve megváltozott a beszámoló felépté-se, köt minket egyfajta törvényi előírás. Emiatt terjedelmesebb, bonyolultabb. Köszönöm az önkormányzat technikai dolgozóinak azt a segítséget, ami nélkül csak nagyon nehezen valósult volna meg a költözködés.

*Balatonakali község Önkormányzatának Képviselőtestülete 3 igen szavazattal, egyhangúlag elfogadja a beszámolót.*

**2.) Intézményvezetői pályázat (óvoda) elbírálása**

Előadó: alpolgármester

**Tóth László** alpolgármester: Ugyancsak óvodára vonatkozó döntés a következő. Évek óta visszatérő napirend az óvodavezetői állás megpályáztatása. Idén is kiírásra került a pályázat, amelyre nem volt jelentkező. Ismételten megbíznánk egy évre Sárándiné Hajnalkát az óvodavezető poszt betöltésével.

*Balatonakali község Önkormányzatának Képviselőtestülete 3 igen szavazattal, egyhangúlag meghozza az alábbi határozatot:*

**88/2021. (VI. 30.) határozat**

Balatonakali község Önkormányzatának Képviselőtestülete megállapítja, hogy a fenntartásában működő, részben önálló Napköziotthonos óvoda intézmény vezetői feladatainak ellátására nem érkezett be a pályázati kiírás feltételeinek megfelelő pályázat, azt eredménytelennek nyilvánítja.

Megbízza Sárándiné Németh Hajnal 8263 Badacsonytördemic, Ady E. u. 10. szám alatti lakost a Balatonakali óvoda vezetői feladatának ellátásával 2021. augusztus 1-től 2022. július 31. napjáig tartó határozott időtartamra, és részére a közalkalmazotti besorolás szerinti bért, vezetői pótlékot biztosítja.

Határidő: 2021. július 31.

Felelős: polgármester

**3.) Az óvoda konyha működésének értékelése, beszámoló**

Előadó: alpolgármester

**Tóth László** alpolgármester: Szegvári Tibor beszámolójában leírja, hogy fő tevékenységük az óvoda gyermekeinek ellátás, de ezen felül a településen is napi menza lehetőséget biztosítanak. Heti öt napon dolgoznak, helyi alkalmazottakkal. Elmondja az épülettel kapcsolatos problémákat, megköszöni a nyílászáró-cserét. Itt van Tibor is a körünkben, megkérdezem, kíván-e hozzászólni?

**Szegvári Tibor:** A szúnyogháló aggaszt engem. Volt, de le lett szerelve. Az ablakok cseréjét köszöni.

**Tóth László** alpolgármester: Működési előírás is a szúnyogháló, úgyhogy mindenképpen pótolva lesz. A komplett beszámolót olvashatták a képviselők.

*Balatonakali község Önkormányzatának Képviselőtestülete 3 igen szavazattal, egyhangúlag elfogadja a beszámolót.*

**4.) A háziorvos, a védőnő és a fogorvos beszámolója**

Előadó: alpolgármester

**Tóth László** alpolgármester: A háziorvos beszámolóját venném előre. A doktor úr leírja a praxis létszámait, ír az orvosi ügyelet és a fizikoterápia működéséről. Köszönjük szépen doktor úrnak, feleségének és asszisztensének a helytállást ebben a nehéz helyzetben. Mindhárman ott voltak az oltásokkor, a rendeléseken.

*Balatonakali község Önkormányzatának Képviselőtestülete 3 igen szavazattal, egyhangúlag elfogadja a beszámolót.*

**Tóth László** alpolgármester: Szentesiné Gergely Mária öt település védőnői szolgálatát látja el. Beszámol a gyermekek számáról, a tevékenységéről. Kíván-e kiegészítést tenni a beszámolóhoz?

**Szentesiné Gergely Mária** védőnő: Február 1-jétől látom el a feladatot. Köszönöm szépen, jól érzem magam és remélem, hogy a gondozottak is jól érzik magukat, és kicsit több tájékoztatást kapnak, minta helyettesítésen. Járom a településeket, a gondozotti létszám, a várandós létszám emelkedik. És külön itt a településen is. Az elkövetkező másfél hónapban is várható három újszülött.

*Balatonakali község Önkormányzatának Képviselőtestülete 3 igen szavazattal, egyhangúlag elfogadja a beszámolót.*

**Tóth László** alpolgármester: Dr. Hargitai Zsolt fogorvos beszámolója következik. Idén, a megszokottól eltérően nem létszámokat közöl, hanem az eddigi helyzetről ír. Felborította a fogorvosi praxis helyzetét is a vírushelyzet. Fokozottan veszélyes környezetben dolgoztak. Nagy kockázatot jelentett számukra a kezelések elvégzése. Hosszú ideig csak sürgősségi ese-teket láttak el. Májustól tudtak visszaállni a rendes munkavégzésre, nagyon megszaporodott a betegek száma, így nőtt a várakozási idő. Köszönjük nekik is a kitartásukat, munkájukat!

*Balatonakali község Önkormányzatának Képviselőtestülete 3 igen szavazattal, egyhangúlag elfogadja a beszámolót.*

**Tóth László** alpolgármester: Dr. Hargitai Zsolt beadott egy szerződésmódosítási kérelmet, a nyitva tartásán fog változtatni. Azért szükséges ez, mert a szabályozások rákényszerítik a doktor urat, hogy hosszabb nyitva tartással üzemeljen. A határozati javaslat a szerződésmódosításról szól.

*Balatonakali község Önkormányzatának Képviselőtestülete 3 igen szavazattal, egyhangúlag meghozza az alábbi határozatot:*

**89/2021. (VI. 30.) határozat**

Balatonakali község Önkormányzatának Képviselőtestülete a Hargitai és Társa Fogorvosi Szolg. és Tanácsadó Bt. kérelmére támogatja a fogorvosi tevékenység ellátására létrejött szerződésének közös megegyezéssel történő módosítását az 53/2021. Korm. rendelet alapján.

Felhatalmazza a polgármestert a szerződés módosítás aláírására.

Határidő: folyamatos

Felelős: polgármester

**5.) A „Balatonakaliért” Közalapítvány tevékenységéről és az AKALI TV működéséről beszámoló**

Előadó: alpolgármester

**Tóth László** alpolgármester: Törő Balázs a „Balatonakaliért” Közalapítvány elnöke leírja a tavalyi év történéseit. Az ő munkájukat is befolyásolta a COVID-helyzet. Rendezvények maradtak el. Pályázatot is nyert a közalapítvány, és arról is beszámolt, hogy folyamatban van az előző pályázat elszámolása is. Fő költségük a helyi televízió fenntartása, amit az önkormányzat támogatásával tudnak véghezvinni.

*Balatonakali község Önkormányzatának Képviselőtestülete 3 igen szavazattal, egyhangúlag elfogadja a beszámolót.*

**Tóth László** alpolgármester: Az AKALI TV működéséről szóló beszámolóban Tilesch Attila elmondja, hogy a kevés rendezvény miatt kénytelen volt más magazinműsorok átvételére, közvetítésére, de sok helyi, korábbi műsort is levetítettek.

**Tilesch Attila**: Szándékomban áll néhány magazinműsort a továbbiakban is műsoron tartani, például a turisztikai magazint, ami népszerű lett.

*Balatonakali község Önkormányzatának Képviselőtestülete 3 igen szavazattal, egyhangúlag elfogadja a beszámolót.*

**6.) A Balatonakali Sportegyesület és a ”Body” szakosztály beszámolója**

Előadó: alpolgármester

**Tóth László** alpolgármester: Tóth Gyula is leírja az elmúlt év adatait, a body szakosztályról csak annyit említ, hogy tulajdonképpen egész évben zárva voltak a szabályozás miatt. A csapat negyedik helyet ért el, amihez gratulálunk.

*Balatonakali község Önkormányzatának Képviselőtestülete 3 igen szavazattal, egyhangúlag elfogadja a beszámolót.*

**7.) Járványhelyzet alatt tett polgármesteri intézkedésekről beszámoló**

Előadó: alpolgármester

**Tóth László** alpolgármester: A határozatok és rendeletek sorát látjuk, amelyeket a polgármester hozott a járványhelyzet alatt. A nagyobb horderejű döntések előtt polgármester úr mindnyájunkkal végigtárgyalta az adott kérdést, így tisztában vagyunk azok tartalmával. Folyamatos tájékoztatásunk volt.

*Balatonakali község Önkormányzatának Képviselőtestülete 3 igen szavazattal, egyhangúlag meghozza az alábbi határozatot:*

**90/2021. (VI. 30.) határozat**

Balatonakali község Önkormányzatának Képviselőtestülete a járványhelyzet alatt hozott polgármesteri döntésekről, határozatokról szóló beszámolót elfogadja, a döntéseket jóváhagyja.

Határidő: azonnal

Felelős: polgármester

**8.) Pénzügyi döntés (polgármester jutalmazása)**

Előadó: alpolgármester

**Tóth László** alpolgármester: Az előző napirendhez szorosan kapcsolódik ez. Az előző évben a dolgozói állomány jutalmat kapott, viszont a polgármester saját magának ezt a döntést nem hozhatta meg, ezért jómagam beadtam egy javaslatot, hogy polgármester urat is jutalmazzuk az elmúlt időszakban végzett munkájáért. Jutalma a Képviselőtestülettel egyeztetve kéthavi bér lenne.

*Balatonakali község Önkormányzatának Képviselőtestülete 3 igen szavazattal, egyhangúlag meghozza az alábbi határozatot:*

**91/2021. (VI. 30.) határozat**

Balatonakali község Önkormányzatának Képviselőtestülete

*Koncz Imre* polgármestert 2020. évi munkájáért kettő havi bérének megfelelő, bruttó 917.400,- Ft jutalomban részesíti.

A jutalom és járulékai összegét költségvetése erre a célra elkülönített kerete terhére biztosítja.

Felhatalmazza az alpolgármestert a szükséges intézkedések megtételére.

Felelős: alpolgármester, pénzügy

Határidő: azonnal

**9.) Állami terület igénylése**

Előadó: alpolgármester

**Tóth László** alpolgármester: A Magyar Falu Program elindított egy olyan lehetőséget, hogy önkormányzatok ingyenesen hozzájuthatnak állami területekhez. Több állami területre szemet vetett a település, amelyeket hasznosítani tudnánk. Most az 599/3. hrsz.-ú területről van szó elsősorban. Amit kapunk, amivel gyarapszik a település, az mind csak hasznára válhat. Ez egy értékes terület, reméljük, hogy megkapjuk.

**Dr. Szabó Sándor** kirendeltségvezető: Korábban ezt kértük is már. Ez a Liliom utca keleti végének felső része, a Liliom és a Csárdás utca sarka. Most az állam ajánlotta fel. Ha nyilatkozunk, akkor meg is fogjuk kapni. Egyelőre csak erről van szó.

**Szabó László** akali lakos: Azt írták, hogy előzetes felhasználási cél megjelölésével lehet ezt igényelni. Milyen céllal igénylik meg?

**Dr. Szabó Sándor** kirendeltségvezető: Ez építési telek lesz majd, ha egyszer a tulajdonunkba kerül. Remélhetőleg több is. A területe alapján négy-öt is kijön belőle.

**Dr. Palásthy Julianna** képviselő: Azt nem határozta meg a Magyar Állam, hogy milyen célra kell felhasználja az önkormányzat. Ez egy olyan terület, amely nem kell a Magyar Államnak a saját céljai megvalósítására. Nincs rá szüksége, ezért felajánlja a településnek. Ez egy nekünk kedvező lehetőség, az biztos.

**Szabó László** akali lakos: Ha ez eldől, és a község tulajdonába kerül, és építési telkek lesznek, erről minden lakos kap majd értesítést?

**Dr. Szabó Sándor** kirendeltségvezető: Fent lesz a honlapon, meg lesz hirdetve pályázaton, önkormányzati hirdetőtáblán, újságban.

*Balatonakali község Önkormányzatának Képviselőtestülete 3 igen szavazattal, egyhangúlag meghozza az alábbi határozatot:*

**92/2021. (VI. 30.) határozat**

Balatonakali község Önkormányzatának Képviselőtestülete

kezdeményezi a az MNV/01/38687/2021. ikt.számú listáján szereplő Balatonakali, Liliom utca 30. (599/3 hrsz.-ú, 5043 m2 alapterületű) kivett beépítetlen terület – a Magyar Falu Program céljainak támogatása keretében történő – ingyenes önkormányzati tulajdonba adását.

Felhatalmazza a polgármestert a szükséges nyilatkozat megtételére.

Továbbá kéri, hogy az MNV listáján nem szereplő szóba jöhető állami ingatlanokról az Magyar Nemzeti Vagyon-kezelő Rt-tét tájékoztassa.

Határidő: 2021. július 15.

Felelős: polgármester

**10.) Aranymandula Kft. ajánlata**

Előadó: alpolgármester

**Tóth László** alpolgármester: Mindannyian tudjuk, hogy a Kft. a Balaton utca, Levendula sétány és a 71-es út kereszteződésében lévő területet megvásárolta az önkormányzattól azzal a céllal, hogy egy fordított házat, egy turisztikai látványosságot fog létrehozni a területen. Ez meghiúsult, ezért úgy érzik, kompenzációt érdemel a településünk. Joggal érzik úgy. A terület eladásra került, és a bevételből felajánlottak másfél millió Forint összeget. A polgármester úr hosszas tárgyalásokat folytatott, készült egy szerződés-javaslat, ennek az elfogadásáról szól ez a képviselőtestületi döntés. Tulajdonképpen a szerződésükben nincsenek megkötve, hogy ott egy ilyen attrakciót kell biztosítani, így nincs mit számon kérni.

**Szabó László** akali lakos: Mennyi az értéke ennek a földterületnek, ami megvásároltak az önkormányzattól? Továbbá az Aranymandula Kft. és aki tőlük megvásárolta az ingatlant, azok közt van-e bármilyen üzleti érdekeltség?

**Tóth László** alpolgármester: Ezt nem tudom, és nem is tartozik ránk. Piaci áron vásárolták meg tőlünk az ingatlant, nem lett kikötve, hogy hogyan kell hasznosítsák. Korrekt partner volt eddig is az Aranymandula Kft., most is az.

**Dr. Szabó Sándor** kirendeltségvezető: Annyi kiegészítést tennék, hogy ez az összeg a „Balatonakaliért” Közalapítványon keresztül fog befolyni és a működtetését segíti.

*Balatonakali község Önkormányzatának Képviselőtestülete 3 igen szavazattal, egyhangúlag meghozza az alábbi határozatot:*

**93/2021. (VI. 30.) határozat**

Balatonakali község Önkormányzatának Képviselőtestülete az Aranymandula Apartmanok Kft. (8243 Balatonakali, Levendula sétány 50.) 1,5 Millió Forintos kompenzációs ajánlatát a Balatonakali 503/3. hrsz.-ú építési telek tovább értékesítése és a várt turisztikai attrakció elmaradása miatt elfogadja és jóváhagyja a mellékelt támogatási szerződés szerint a „Balatonakaliért Támogatási Közalapítvány”-on keresztül történő befizetésre, felhasználásra.

Felhatalmazza a polgármestert a szükséges intézkedésekre.

Határidő: azonnal

Felelős: polgármester, kuratórium elnöke

**Tóth László** alpolgármester: Még egy gondolatot hozzátennék. Ha nem adták volna ezt a másfél millió Forintot, akkor is eladhatták volna. Ez egy olyan gesztus a részükről, amely mutatja, hogy nem rossz szándékkal tették. Egyszerűen csak így alakult az élet.

**11.) Játszóház szolgáltatási szerződés módosítása**

Előadó: alpolgármester

**Tóth László** alpolgármester: Minden képviselő tudja, hogy hosszú évekig az Ákom-bákom Játszóház - Konczné Rédling Anikó vezetésével - vitte a strand játszóházi szolgáltatását. Nagyon fontos ez a szolgáltatás ahhoz, hogy a kék zászlós minősítést megkapjuk. Tulajdonképpen az elmúlt évben a vírushelyzet miatt nem üzemelt, nagy hiányosság volt, sok visszajelzés érkezett azzal kapcsolatban, hogy hiányzik a strandról. Rengeteg gyermek él a lehetőséggel. Ez a szolgáltatás üzemelteti a strandkönyvtárat is. Anikó újra vállalja ezt, viszont most nagyobb összegért. 2018. óta nem volt emelés, azóta sok minden változott. Szükség van erre a szolgáltatásra. Heti 60.000,-Ft díjat kér a szakmai munkájáért, ami napi 6 órás nyitva tartást jelent, valamint költségtérítést kér. Valamint van még két diákot, akiket ugyancsak nekünk kell biztosítanunk. Ez megnöveli a strand költségvetését, de akkora hiányosság lenne, ha nem üzemelne.

*Balatonakali község Önkormányzatának Képviselőtestülete 3 igen szavazattal, egyhangúlag meghozza az alábbi határozatot:*

**94/2021. (VI. 30.) határozat**

Balatonakali község Önkormányzatának Képviselőtestülete 71/2013. (IV. 25.) számú határozatával jóváhagyott - a strandi játszóház üzemeltetésére - szerződés módosítását az alábbiak szerint engedélyezi:

Az adott év július 1. és augusztus 20.-át követő vasárnap közötti időszakra veszi igénybe a szolgáltatást.

A szolgáltatás szakmai díját heti 60.000,-Forintban állapítja meg.

A szolgáltatáshoz heti 40.000,-Forint anyagköltséget biztosít.

Az önkormányzat biztosítja továbbá két diák 6-6 órás munkabérét (1.100,-Ft/óra).

A szolgáltatás költségét a költségvetése terhére biztosítja.

Megbízza az alpolgármestert a szükséges szerződés módosítás aláírására.

**12.) Építési telek pályázat**

Előadó: alpolgármester

**Tóth László** alpolgármester: Itt kerül sorra az az előterjesztés, amit már az imént említettem. Az önkormányzathoz érkezett be vásárlási szándék a 60/2 hrsz.-ú építési telekre. Jómagam a szociális jellegű önkormányzati építési ingatlanok árusítását nem javaslom, és nem pártolom, azért mert jelenleg olyan körülmények vannak az országban, hogy mindenki pénzbefektetési céllal vásárolja a telkeket, így az önkormányzat nem tudja kiszűrni, kik azok, akik pénzbefektetési szándékkal, vagy épp valós letelepedési szándékkal vásárolnak telkeket. Most érkezett egy 30.100.000,-Ft-os ajánlat. Az ingatlant felbecsültettük, a megállapított értéke 30.700.000,-Ft. Nyilván ettől az értéktől el lehet térni, de én azt javaslom, hogy a megállapított értéken értékesítsük. Szerintem ez az az összeg, amire az önkormányzat nem mondhatja, hogy nem adja el. Meg lesz hirdetve az ingatlan. Én javaslom, hogy az ingatlan.com-on is hirdessük meg a telket. Amennyiben több jelentkező is lesz erre az összegre, akkor licitálásra kerül sor.

**Dr. Németh Péter László** aljegyző: A vagyonrendeletünkben nincs szabályozás?

**Dr. Szabó Sándor** kirendeltségvezető: De igen, az alapján van az eljárás. Pályázatra ki van írva, fel van értékelve, megversenyeztetjük. Ha már nálam van a szó, annyi kiegészítést tennék, hogy a 6. pontban a „több akali”-nál az akalit ki kell húzni, tehát „több igénylő”. Így teljes a határozat.

**Sugár Erzsébet** akali lakos: Ha az ingatlan szociális célra volt fenntartva, akkor a pénz is szociális célra fog menni?

**Tóth László** alpolgármester: Nem arra volt. Arra gondolok, hogy rengeteg olyan ingatlant adtunk el, ahol a helyiek kedvezményt kaptak. Itt lakók, a kisgyermekes szülők kedvezményt kaptak.

**Dr. Palásthy Julianna** képviselő: Az azonos összeget megajánlók között van valami prioritás?

**Dr. Szabó Sándor** kirendeltségvezető: Ez lehet. Hogyha ugyanazt az összeget ajánlja két ember, és az egyik akali, akkor az akalié lesz.

*Balatonakali község Önkormányzatának Képviselőtestülete 3 igen szavazattal, egyhangúlag meghozza az alábbi határozatot:*

**95/2021. (VI. 30.) határozat**

Balatonakali község Önkormányzatának Képviselőtestülete értékesítésre hirdeti meg a Balatonakali 60/2 hrsz-ú, 1106 m2 alapterületű közművesített építési telkét, (mely helyileg a Hóvirág utcában található) az alábbi feltételekkel:

**1.)** A telek kikiáltási árát: 30.700.000,-Ft, azaz harminc-millió-hétszázezer Forint összegben határozzák meg, mely-nek bánatpénz feletti részét a szerződéskötéskor egyösszeg-ben kell megfizetni.

A pályázaton való részvételt 3.000 eFt bánatpénz előzetes befizetéséhez köti. A nyertes pályázó esetén a vételárba a bánatpénz beleszámít. Amennyiben a nyertes nem köt adásvételi szerződést vagy a vételárat nem fizeti meg - 2 hónapon belül - a bánatpénz összegét elveszíti.

A többi pályázó a bánatpénzt a tárgyalást követő 5 napon belül visszakapja.

**2.)** A telekre az Önkormányzat 3 éves beépítési kötelezett-séget ír elő, és ennek biztosítására a telket elidegenítési tila-lommal terheli meg. Ez maximum 1 évvel meghosszabbít-ható.

**3.)** Kiköti, hogy amennyiben a beépítési kötelezettséget a vevő nem teljesíti, úgy az önkormányzat a telket az eredeti vételáron visszavásárolja.

**4.)** Az Önkormányzat a 3 éves időtartamra telekadó men-tességet biztosít. Amennyiben ezen mentességi időtartam alatt a telek értékesítésre kerül vagy a lakóház nem épül fel, a telekadót visszamenőlegesen a tulajdonszerzést követő év első napjától meg kell fizetni (késedelmi kamattal együtt).

**5.**) Amennyiben a telekre több igénylő van, köztük licitálást kell tartani. A licitálás során a fenti összeg 100.000,-Ft lépcsővel emelkedik.

**6.**) Azonos összeget megajánlók között az alábbi priorítási sorrendet határozza meg:

**-** akali igénylő,

**-** (több) gyermekes család,

**-** házaspár,

**-** élettársi kapcsolatban élők,

**-** egyedülállók.

7.) A hirdetés meghirdetésre kerül az ingatlan.com weboldalon is.

Határidő: 2021. szeptember 15.

Felelős: polgármester

**13.) Főépítészi asszisztens megbízási szerződésének módosítása**

Előadó: alpolgármester

**Tóth László** alpolgármester: Oly mértékben megszaporodtak az építési ügyek a településen, hogy a főépítészünk ezt már nem bírja. Rengeteg gondja, ügye van az illegálisan építkezőkkel is. A megszaporodott ügyekhez szüksége van egy segítő személyre. Varga Orsolya főépítészi asszisztens a háttérmunkát végzi, az ő díjazása változik. Kénytelenek vagyunk ezt elfogadni, hogy haladjanak az ügyek.

**Szabó László** akali lakos: Az önkormányzat költségvetéséből van fedezve ez az önkormányzati alkalmazotti pozíció, akkor nem kellene ezt meghirdetni?

**Tóth László** alpolgármester: Megbízási szerződéssel alkalmazzuk. Ez nem alkalmazotti viszony.

**Dr. Szabó Sándor** kirendeltségvezető: Már április óta dolgozik nálunk a főépítészi asszisztens, ez idő alatt kiderült, hogy a személyes jelenléte is szükséges. Feladatként kapták meg a főépítésszel az illegális építkezések feltárását. Annyira megszaporodott az eltelt 2-3 évben az engedély nélküli építkezés, hogy mindent szabályt felrúgva mindenki azt hiszi, azt csinál, amit akar. Emiatt van rá szükség. Az eredeti megbízása elintézett ügyszámhoz volt kötve.

*Balatonakali község Önkormányzatának Képviselőtestülete 3 igen szavazattal, egyhangúlag meghozza az alábbi határozatot:*

### **96/2021. (VI. 30.) határozat**

### Balatonakali község Önkormányzatának Képviselőtestülete Varga Orsolya okleveles településmérnökkel, a Települési Főépítész feladatainak ellátását támogató asszisztensi munkák elvégzésére 59/2021. (IV.15.) polgármesteri döntéssel megkötött megbízási szerződés 6.) pontját módosítja a munkavégzés helye és a díjazása tekintetében.

A munkát Varga Orsolya főépítészi ügyfélfogadási napokon (csütörtökönként) napi 6 órában a Balatonakali Önkormányzat hivatalában, napi 2 órában pedig otthonában látja el.

A díjazása 20.000,-Ft/nap (8 óra).

Felkéri a polgármestert a szerződés 2021. június 1. napjától történő módosítására.

Felelős: polgármester

Határidő: azonnal

**Tóth László** alpolgármester: Van-e még valakinek kérdése?

**Szabó László** akali lakos: Szeretné ha egy tizennegyedik ponttal ki lehet egészíteni. A Strand utcai közterület gondozása, a településüzemeltő kioktatásával illetve a behajtani tilos és parkolási tábla módosítása ügyében írtam is levelet a Képviselőtestületben, amire senki nem reagált.

**Tóth László** alpolgármester: A Képviselőtestület egy egységként működik. Közös megbeszélés után közösen tudunk választ adni. Amit Ön leírt, az nem a napirendi pontok közé sorolandó. A polgármester saját hatáskörében tud döntést hozni, el tudja intézni. Meg tudom ígérni, hogy le lesz nyírva a fű. A lakosságtól egy kis türelmet kérek. Nagyon sok parkunk épült a településen, sok virágos ágyásunk van. Sok feladata van a településüzemeltetésnek.

**Dr. Szabó Sándor** kirendeltségvezető: Annyit hadd tegyek hozzá, hogy ez nem közmeghallgatás. Igazuk van, valamilyen szinten. Szerdai nap van, hétfőn érkezett az úr e-mailje, 15 napba bele fog férni, meg fogja kapni a választ. Az ügyet ki fogja vizsgálni a polgármester úr, ahogy visszatér szabadságáról. De ez nem a testület ülésére ide tartozó munka ügyi kérdés, probléma. Polgármester úr a munkáltatója a településüzemeltetőnek, megnézni majd a problémát, meghallgatja Önöket.

**Sugár Ágnes** akali lakos:: Három éve meghalt Kutor Lajos. Három év alatt nem történt semmi. Ő a gyerekekre, az óvodára hagyta az örökségét.

**Dr. Palásthy Julianna** képviselő: Az önkormányzatra hagyta az örökségét, nyilván azzal a céllal, hogy a balatonakali gyermekek épülését szolgálja. Ez a vagyon áll az ingatlanból és értékpapír vagyonból, amely most alapítványi kezelésbe kerül. Az alapítványi kuratórium fogja eldönteni, hogy mikor, hogy, hova jusson a pénz.

**Dr. Szabó Sándor** kirendeltségvezető: A tavasz folyamán a polgármester a Képviselőtestület helyett és nevében létrehozta a „Balatonakali Gyermekekért” Alapítványt, amelynek a bírósági bejegyzése folyamatban van. Lehet, hogy ez a bírósági ítélkezési szünet előtt meg is történik. Hamarosan meglesz. Már meg van választva a kuratórium, ők fognak dönteni a rendelkezésre álló vagyonról. Mihelyt mindez lezajlik, biztosan fognak majd tájékoztatást adni az ügyben, akár újságcikkben, akár a honlapon.

**Dr. Palásthy Julianna** képviselő: Az ingatlan ügye az más dolog, az már az önkormányzat mint örökös nevén van, az majd egy eldöntendő kérdés lesz, hogy hogyan hasznosítsa. Értékesítse vagy kiadja.

**Tóth László** alpolgármester: Jól át akarja gondolni az önkormányzat és az alapítvány is, hogy Lajos bácsi örökségét mire fordítja. Nagyon jó irányba megy a dolog, dr. Palásthy Julianna ezt a kezében tartja, szívén viseli.

**Dr. Szabó Sándor** kirendeltségvezető: Az alapítványról szóló döntést, és az alapító okiratát is megtalálják a májusi polgármesteri döntések előkészítő anyagai között a honlapon.

Egyéb kérdés, hozzászólás nem hangzott el, az alpolgármester megköszönte a részvételt, majd a nyilvános ülést 1425 órakor bezárta.

K.m.f.

Tóth László Dr. Németh Péter László

alpolgármester aljegyző

A jegyzőkönyv tartalmáért felelős személy:

Dr. Szabó Sándor

kirendeltségvezető

Jegyzőkönyv hitelesítő:

Horváth Anett

képviselő